

**TAURAGĖS RAJONO SAVIVALDYBĖS TARYBA**

**SPRENDIMAS**

**DĖL ATLYGINIMO DYDŽIO UŽ VAIKŲ IŠLAIKYMĄ TAURAGĖS RAJONO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO UGDYMO PROGRAMAS ARBA TURINČIOSE SPECIALIOSIOS PASKIRTIES KLASES, NUSTATYMO TVARKOS APRAŠO PATVIRTINIMO**

2025 m. gegužės 21 d. Nr. 1-155

Tauragė

Vadovaudamasi Lietuvos Respublikos vietos savivaldos įstatymo 6 straipsnio 10 punktu, 15 straipsnio 2 dalies 14 ir 29 punktais, Lietuvos Respublikos švietimo įstatymo 36 straipsnio 9 dalimi, 67 straipsnio 13 dalimi, 70 straipsnio 11 dalimi, Tauragės rajono savivaldybės taryba nusprendžia:

1. Patvirtinti Atlyginimo dydžio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ugdymo programas arba turinčiose specialiosios paskirties klases, nustatymo tvarkos aprašą (pridedama).

2. Pripažinti netekusiu galios Tauragės rajono savivaldybės tarybos 2022 m. gruodžio 21 d. sprendimą Nr. 1-311 „Dėl mokesčio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ugdymo programas ir turinčiose specialiąsias grupes-klases, nustatymo tvarkos aprašo patvirtinimo“.

3. Nustatyti, kad šis sprendimas įsigalioja nuo 2025 m. birželio 1 d.

4. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras Dovydas Kaminskas

PATVIRTINTA

Tauragės rajono savivaldybės tarybos

2025 m. gegužės 21 d. sprendimu Nr. 1-155

**ATLYGINIMO DYDŽIO UŽ VAIKŲ IŠLAIKYMĄ TAURAGĖS RAJONO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO UGDYMO PROGRAMAS ARBA TURINČIOSE SPECIALIOSIOS PASKIRTIES KLASES, NUSTATYMO TVARKOS APRAŠAS**

**I. BENDROSIOS NUOSTATOS**

1. Atlyginimo dydžio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ugdymo programas arba turinčiose specialiosios paskirties klases, nustatymo tvarkos aprašas reglamentuoja vaikų maitinimo, patiekalų gamybos išlaidų, ugdymo ir kitų reikmių tenkinimo atlyginimo nustatymą, atlyginimo lengvatų taikymą ir atlyginimo sumokėjimo terminus.

2. Aprašas taikomas Tauragės rajono savivaldybės ikimokyklinio ugdymo įstaigoms, bendrojo ugdymo mokykloms, įgyvendinančioms ikimokyklinio ugdymo programas (dirbančioms 9 valandų ir ilgesniu darbo dienos režimu) arba turinčioms specialiosios paskirties klases (toliau – mokyklos).

**II. MOKESČIO UŽ VAIKŲ IŠLAIKYMĄ NUSTATYMAS**

3. Atlyginimą už vaikų išlaikymą mokyklose sudaro:

3.1. Atlyginimas už maitinimą:

3.1.1. 100 proc. nustatytosios vaikų dienos maitinimo normos už kiekvieną lankytą ir nelankytą be pateisinamos priežasties dieną (toliau – lankytiną dieną) bendrosios paskirties ikimokyklinio ugdymo grupėse;

3.1.2. 30 proc. nustatytosios vaikų dienos maitinimo normos už kiekvieną lankytiną dieną specialiosios arba bendrosios paskirties ikimokyklinio amžiaus grupėse ugdomiems vaikams, turintiems vidutinių, didelių ar labai didelių specialiųjų ugdymosi poreikių;

3.2. Abonementinis mokestis patiekalų gamybos išlaidoms, ugdymo bei kitoms reikmėms tenkinti (toliau – mokestis), mokamas už kiekvieną mėnesį, nepriklausomai nuo lankytų dienų skaičiaus. Abonementinio mokesčio dydis už mėnesį apskaičiuojamas padauginus nustatytą vienos dienos gamybos išlaidoms, ugdymo bei kitoms reikmėms tenkinti įkainį iš atitinkamo mėnesio darbo dienų skaičiaus.

4. Dienos maitinimo išlaidų norma dalijama į 3 dalis: pusryčius, pietus ir vakarienę. Dienos maitinimo normą į atskiras dalis, suderinusios su maitinimo paslaugų teikėju, padalija mokyklos.

5. Atskirais atvejais, esant tėvų prašymui, atlyginimas už vaiko maitinimą ir abonementinis mokestis mokykloje gali būti diferencijuojamas ir atitinkamai mažinamas leidžiant tėvams pasirinkti vieną savo vaikų maitinimo variantą ne trumpesniam kaip mėnesio laikotarpiui: maitinimas 1 kartą per dieną; maitinimas 2 kartus per dieną arba, jei vaikas mokykloje būna ne ilgiau kaip 4 val., jis gali būti ir nemaitinamas, abonementinis mokestis mažinamas 50 proc.

**III. ATLYGINIMO UŽ VAIKŲ IŠLAIKYMĄ LENGVATŲ TAIKYMAS**

6. Atlyginimas už maitinimą mokyklose mažinamas 50 procentų, jeigu:

6.1. vaikas turi tik vieną iš tėvų;

6.2. šeima augina tris ar daugiau vaikų iki 18 metų ar vyresnių, kurie mokosi bendrojo ugdymo mokykloje, profesinio ugdymo mokykloje arba aukštojoje mokykloje pagal nuolatinių studijų programą (iki 24 metų amžiaus);

6.3. vaikas auga mokinių ar studentų šeimoje, kurioje bent vienas iš tėvų mokosi bendrojo ugdymo mokykloje arba aukštojoje mokykloje pagal nuolatinių studijų programą;

6.4. vienas iš tėvų atlieka tikrąją karinę tarnybą;

6.5. šeima gauna socialinę pašalpą.

7. Nuo atlyginimo už vaikų išlaikymą atleidžiami:

7.1. vaikai, lankantys bendrojo ugdymo mokyklų specialiosios paskirties klases;

7.2. vaikai, kuriems Tauragės rajono savivaldybės administracijos Vaiko gerovės komisija yra skyrusi privalomą ikimokyklinį ugdymą.

8. Nuo dalies atlyginimo už maitinimą atleidžiami Tauragės rajono savivaldybės mokyklų specialiosios paskirties priešmokyklinio ugdymo grupių vaikai, kuriems ugdymo laikotarpiu pagal Lietuvos Respublikos socialinės paramos mokiniams įstatymą yra paskirtas nemokamas maitinimas (ta dalimi, kuria paskirtas nemokamas maitinimas).

9. Atlyginimas už vaiko maitinimą skaičiuojamas tik už lankytas einamojo mėnesio dienas.

10. Abonementinis mokestis patiekalų gamybos išlaidoms, ugdymo bei kitoms reikmėms tenkinti diferencijuojamas arba mažinamas:

10.1. 100 procentų, jei vaikas įstaigos (grupės) nepertraukiamai nelankė ne mažiau nei 20 darbo dienųdėl ligos pateikus įrodančius dokumentus (laikantis asmens duomenų apsaugos reglamento);

10.2. vasaros laikotarpiu (birželio–rugpjūčio mėn.) abonementinis mokestis mokamas tik už vaiko lankytas dienas;

10.3. skaičiuojant tik už vaiko lankytas dienas, rajono ar šalies teritorijoje paskelbtos epidemijos, karantino laikotarpiu ar įstaigos vadovo įsakymu uždarius įstaigą (grupę) remontui ar avarijos padarinių likvidavimui.

10.4. 50 procentų ikimokyklinio amžiaus vaikų, ugdomų 4 valandas per dieną veikiančiose grupėse arba visos dienos trukmės grupėse 4 valandų vaiko ugdymą pasirinkę tėvai.

10.5. mažinamas skaičiuojant už lankytas einamojo mėnesio dienas, jei vaikas įstaigos (grupės) nelankė dėl gydymosi sanatorijoje, reabilitacijos, pateikus įrodančius dokumentus (laikantis asmens duomenų apsaugos reglamento);

10.6. jei vaikui galioja aprašo 11 punkto numatytos nuostatos.

11. Dėl nenumatytų atvejų paramos ir lengvatų skyrimo sprendžia Tauragės rajono savivaldybės taryba.

**IV. MOKESČIO UŽ VAIKŲ IŠLAIKYMĄ MOKĖJIMAS**

12. Atlyginimas už vaikų išlaikymą mokyklose mokamas už praėjusį mėnesį iki einamojo mėnesio 20 dienos.

13. Nesumokėjus mokesčio be pateisinamos priežasties už du mėnesius, mokyklos direktorius turi teisę išbraukti vaiką iš sąrašų, prieš tai raštu informavęs tėvus (globėjus).

14. Gautos įmokos naudojamos vadovaujantis Tauragės rajono savivaldybės tarybos 2024 m. balandžio 24 d. sprendimu Nr. 1-129 „Dėl Tauragės rajono savivaldybės biudžeto sudarymo, vykdymo, įsiskolinimų padengimo ir atskaitomybės taisyklių patvirtinimo“.

15. Detalesnę mokesčio mokėjimo tvarką, susitarimus su tėvais, dokumentų lengvatoms gauti pateikimo tvarką nustato pačios mokyklos.